སྲོལ་རྒྱུན་བརྩམས་སྒྲུང་ངམ་རབ་རྟོག་བརྩམས་སྒྲུང་གིས་རྩོམ་པ་པོ་རང་ཉིད་ཀྱིས་བརྗོད་འདོད་པའི་ལྟ་བའམ་འདོད་པ་གང་ཞིག་མཐར་ཆགས་སུ་བཤད་པའི་ཆེད་དུ།རང་ཉིད་ཀྱིས་གཏམ་རྒྱུད་གང་རུང་ཞིག་དང་མི་སྣ་གང་རུང་ཞིག་བློ་བཟོ་བྱས་ཤིང་།དེ་ནས་མི་མ་ཡིན་པའི་མི་སྣ་དེ་ཉིད་རང་གི་མགྲིན་ཚབ་ཏུ་བྱས་ནས་རང་གིས་བཤད་འདོད་པའི་སྐད་ཆ་ཐམས་ཅད་མི་སྣ་དེ་ཉིད་ལ་བཤད་དུ་འཇུག་པ་ཙམ་ཡིན།རྩོམ་རིག་གཞུང་ལུགས་ཀྱི་བརྡ་ཆད་ཀྱིས་བཤད་ན།རབ་རྟོག་བརྩམས་སྒྲུང་གི་ནང་དེར་ལྷུག་བརྗོད་པ་དང་རྩོམ་གྱི་མི་སྣ་གཉིས་ཐ་མི་དད་པར་གཅིག་ཏུ་གནས་ཏེ་ཡོད།སྣང་ཚུལ་འདི་ལྟ་བུ་བྱུང་དོན་ནི་རྩོམ་གྱི་མི་སྣ་དེ་ཉིད་རང་གི་མགྲིན་ཚབ་ཡིན་པ་དང་།དེ་ལྟ་བུར་བྱ་དོན་ཡང་གཙོ་བོ་རང་ཉིད་ཀྱི་ལྟ་བའམ་འདོད་པ་ཞིག་བཤད་བདེ་བའི་ཆེད་དེ་ལྟར་བྱས་པ་ཡིན་པས་ཕྱིར་ན།བརྩམས་ཆོས་ཀྱི་རྩ་བའི་རྨང་གཞི་དེ་གནས་ལུགས་སམ་ལྟ་བ་ཞིག་བཤད་འདོད་པའི་རིགས་རྟོག་གི་ཐད་ཀར་བའི་ཕན་ཁེ་ཞིག་ལ་ཐུག་ཡོད།དེ་བས་བརྩམས་ཆོས་ལ་མཚོན་ནའང་སྒྱུ་རྩལ་གྱི་ཞིང་ཁམས་སམ་མཛེས་དཔྱོད་ཀྱི་ཡུལ་ཁམས་ལྟ་བུའི་རྟོག་མེད་ཚོར་འདུས་ཉམས་སུ་མྱོང་བྱར་གྱུར་པའི་སྒྱུ་རྩལ་རྩོམ་རིག་གི་རྩ་བའི་གྲུབ་ཆ་དེ་རྩོམ་པ་པོས་དོན་དུ་གཉེར་བྱར་མ་གྱུར་པར།རྩོམ་པ་པོས་གཙོ་བོར་ཀློག་པ་པོའི་སྤྱི་མཚན་པའི་བསམ་གཞིགསལ་གདོང་གཏད་དེ།བརྡ་དོནདང་རྗོད་པཡི་སྒོ་ནས་རྒྱུ་མཚན་གཏན་ཚིགས་དང་བཅས་པར་བཤད་བྱའི་དོན་དེ་ཉིད་བརྗོད་པར་གྱུར་པ་ཞིག་ཡིན།མེ་ཏོག་ལྡུམ་རའི་ནང་གི་ཀླན་ཀའིམཚོན་ན།དེས་ཀྱང་སྤྱིར་མཐུན་སྒྲིལ་ནི་བདེ་སྐྱིད་ལེགས་ལམ་གྱི་རྩ་བ་ཡིན་པའི་གནས་ལུགས་དེ་སྟོན་འདོད་པ་ཡིན་ཡང་།དེས་སྲོལ་རྒྱུན་པའི་རབ་རྟོག་བརྩམས་སྒྲུང་ཇི་བཞིན་དུ་མེ་ཏོག་དེ་དག་རང་ཉིད་ཀྱི་དྲང་ཕྱོགས་ལྡོག་ཕྱོགས་ཀྱི་མགྲིན་པའིཚབ་མ་ཙམ་བྱས་པ་མ་ཡིན་ལ།ཀློག་པ་པོའི་སྤྱི་མཚན་པའི་བསམ་གཞིག་ལ་ཁ་གཏད་པའང་མ་ཡིན།ལྷག་པར་བསྟན་བྱའི་གནས་ལུགས་དེ་ཉིད་བརྡ་དོན་དང་རྗོད་པའི་སྒོ་ནས་རྒྱུ་མཚན་གནས་ལུགས་དང་བཅས་ཐད་ཀར་བརྗོད་པ་ཞིག་མ་ཡིན་པར།གཙོ་བོར་འཚོ་བའི་བརྙན་རིས་ཤིག་གམ་མེ་ཏོག་དག་གི་གཤིས་ཀའམ་སྣང་བརྙན་བསྐྲུན་པའི་སྒོ་ནས་ཤུགས་ནས་སམ་བརྒྱུད་ནས་མཚོན་པར་བྱས་པ་ཞིག་ཡིན།དེ་བས་གོང་གི་སྲོལ་རྒྱུན་པའི་རབ་རྟོག་བརྩམས་སྒྲུང་དང་ཁྱད་པར་ཤིན་ཏུ་ཆེ།